KIRJALLINEN KYSYMYS E-1066/00 esittäjä(t): Glyn Ford (PSE) komissiolle. Microcredit.



Virallinen lehti nro 374 E , 28/12/2000 s. 0205 - 0205



KIRJALLINEN KYSYMYS E-1066/00 esittäjä(t): Glyn Ford (PSE) komissiolle (4. huhtikuuta 2000) Aihe: Microcredit Microcredit on järjestö, joka myöntää pieniä lainoja (pääasiallisesti) naisten omien yritysten perustamiseen. Päämääränä on naisten taloudellinen riippumattomuus. Voiko komissio kertoa, mitä varoja EU on myöntänyt Microcreditin toiminnan laajentamiseen? Voisiko komissio myös kertoa, miten se on varmistanut, että lainat todella myönnetään niitä eniten tarvitseville? Erkki Liikasen komission puolesta antama vastaus (18. toukokuuta 2000) Microcreditin toiminnan laajentamiseen erityisesti myönnetyistä varoista, erotettuna esimerkiksi yrittäjiksi aikovien koulutukseen varatuista määristä, ei valitettavasti ole käytettävissä tietoja, ellei tehdä laajoja selvityksiä kyseisissä jäsenvaltioissa ohjelmien toteuttamisesta vastaavien välittäjien avulla. Useisiin komission toteuttamiin toimiin kuitenkin sisältyy pienten lainojen käyttö ja niiden lisääminen. Nämä toimet on suurelta osin suunniteltu helpottamaan liiketoiminnan käynnistysvaiheen rahoituksen saantia pienille yrittäjille, joilla ei ole riittävästi omia varoja tai jotka eivät täytä tavanomaisia kaupallisia ehtoja rahoituksen saamiseksi esimerkiksi pankeilta. Joitakin toimia on toteutettu Euroopan sosiaalirahaston (ESR) ohjelmissa. Esimerkiksi ESR:n 6 artiklan mukaisessa Paikallista pääomaa sosiaalisiin tarkoituksiin -kokeiluhankkeessa kokeillaan parhaillaan 31:llä yhteisön alueella pienten lainojen käyttöä sosiaalisen yhteenkuuluvuuden ja mikroyritysten perustamishankkeiden tukemiseen. Ohjelmakautena 19941999 yhteisön Employment-NOW-aloitteesta (uusia mahdollisuuksia naisille) on tuettu useita rahoituksen saantia suosivia hankkeita, erityisesti tarjoamalla koulutusta. Noin kolmasosa aloitteeseen kuuluvista toimista on suunnattu yritysten perustamiseen. Paikallista pääomaa sosiaalisiin tarkoituksiin -hankkeen valtavirtaistamiseksi Euroopan sosiaalirahastosta 21 päivänä kesäkuuta 1999 annetussa Euroopan parlamentin ja neuvoston asetuksessa (EY) N:o 1262/1999(1) säädetään, että kohtuullinen määrä tavoitteiden 1 ja 3 mukaiseen tukitoimeen varatuista rahaston määrärahoista jaetaan pieninä apurahoina. Lisäksi asetuksessa säädetään, että rahasto tukee yleisesti yrittäjyyden edistämiseen tähtääviä toimia (2 artiklan 1 kohdan d) alakohta) sekä parantaa naisten mahdollisuutta ryhtyä yrittäjiksi (2 artiklan 1 kohdan e) alakohta). Vaikka kauden 20002006 suunnittelu ei ole niin pitkällä, että voitaisiin antaa konkreettisia lukuja, on hyvin todennäköistä, että sen aikana naisten yrittäjyyttä tuetaan entistä enemmän. On huomattava, että edellä mainittuja toimia ei ole rahoitettu siirtämällä varoja komissiosta suoraan lopulliselle edunsaajalle. Jäsenvaltiot osallistuvat rahoitukseen, ja varat maksetaan välittäjien kautta paikallisella tasolla. Yhteisön varat siirretään noudattaen täysin toissijaisuuden periaatetta, mikä muodostaa tärkeän osan rahoituksen turvaamista tämäntyyppisessä toimessa, jossa edunsaajien ja heidän tarpeidensa yksityiskohtainen tunteminen on ensisijaisen tärkeätä sen varmistamiseksi, että apu on oikein kohdennettu. (1) EYVL L 161, 26.6.1999.